

REPUBLIKA HRVATSKA

Općinski sud u Rijeci

Ured predsjednika

Žrtava fašizma 7

Posl.br.: 7 Su-185/22-15

U Rijeci 28. travnja 2022.

Na temelju odredbe čl. 52. st. 1 Zakona o državnim službenicima (NN br. 49/12, 37/13, 38/13, 1/15, 138/15, 61/17, 70/19 i 98/19 dalje ZDS), Općinski sud u Rijeci, po predsjednici suda Vesni Katarinčić dipl. iur., donosi

R J E Š E NJ E

I. MAJA MARJANOVIĆ, OIB:16778909546, VSS, diplomirani pravnik, prima se u državnu službu u Općinski sud u Rijeci, na radno mjesto I. vrste - sudski savjetnik, na neodređeno vrijeme.

II. SEVERIN PERGER, OIB:76803786828, VSS, diplomirani pravnik, prima se u državnu službu u Općinski sud u Rijeci, na radno mjesto I. vrste - sudski savjetnik, na neodređeno vrijeme.

III. Probni rad državnih službenika traje 3 (tri) mjeseca i državna služba može prestati ako službenik ne udovolji radnim zadacima.

IV. Po izvršnosti ovog rješenja donijet će se rješenje o rasporedu na radno mjesto i utvrditi dan početka rada.

Obrazloženje

1. Općinski sud u Rijeci objavio je dana 04. ožujka 2022. godine u Narodnim novinama br. 27/22, na web stranici Hrvatskog zavoda za zapošljavanje, Područne službe u Rijeci, te na oglasnoj i web ploči ovoga suda, javni natječaj za prijam u državnu službu 2 (dva) sudska savjetnika na neodređeno vrijeme, uz obvezni probni rok od 3 (tri) mjeseca. Predmetni javni natječaj objavljen je temeljem odredbe čl. 45. i 45.b Zakona o državnim službenicima, temeljem suglasnosti Ministarstva pravosuđa i uprave Republike Hrvatske od 21. siječnja 2022. godine, KLASA: 119-03/22-04/03, URBROJ: 514-08-03-02-01/05-22-09 i suglasnosti Ministarstva pravosuđa i uprave Republike Hrvatske od 17. veljače 2022. godine, KLASA: 119-03/22-04/3 URBROJ: 514-08-03-02-01/03-22-15.

2. Citiranim oglasom određen je uvjet za navedeno radno mjesto i to: završen diplomski sveučilišni studij prava i položen pravosudni ispit. Osobe koje se primaju u državnu službu moraju zadovoljavati i uvjete propisane odredbom čl. 48. i 49. ZDS-a.

3. U citiranom natječaju je navedeno da će se provesti testiranje i razgovor (intervju) s kandidatima.

4. Temeljem čl. 51. st. 1. ZDS-a i čl. 8. Uredbe o raspisivanju i provedbi javnog natječaja i internog oglasa u državnoj službi (NN 78/17 dalje Uredba), odlukom gornjeg poslovnog broja, predsjednica suda imenovala je Komisiju za provedbu javnog natječaja (dalje Komisija).

5. Komisija je utvrdila kako je na javni natječaj pristiglo ukupno 10 (deset) prijava te su svi kandidati iz prijava ispunili formalne uvjete iz javnog natječaja, a njihove prijave bile su pravodobne i potpune.

6. Dana 14. travnja 2022. godine održano je testiranje sa 8 (osam) kandidata koji su se odazvali pozivu za testiranje, a koji je objavljen sukladno uvodno citiranom natječaju.

7. Nakon pisanog dijela testiranja koje se sastojalo od poznavanja Ustavnog ustrojstva RH, Zakona o sudovima te Sudskog poslovnika kao materije relevantne za radno mjesto za koje je raspisan javni natječaj, 6 (šest) kandidata steklo je uvjete za pristupanje razgovoru sa Komisijom.

8. Komisija je obavila razgovor (intervju) s kandidatima kroz koji je utvrđivala znanja, sposobnosti, interese, profesionalne ciljeve i motivaciju kandidata za rad u državnoj službi, te rezultate ostvarene u njihovom dosadašnjem radu.

9. Na temelju citiranog izvješća predsjednica suda donijela je odluku da se na radno mjesto I. vrste sudski savjetnik – 2 (dva) izvršitelja prime kandidati Maja Marjanović sa ostvarenih 27,5 bodova te Severin Perger sa ostvarenih 27,5 bodova.

10. U postupku prijma utvrđeno je da je kandidatkinja Maja Marjanović na pisanoj provjeri znanja ostvarila 8,5 bodova iz poznavanja Osnova ustavnog ustrojstva dok je iz poznavanja Zakona o sudovima i Sudskog poslovnika ostvarila 9 bodova. Izabrana kandidatkinja iskazala je visok stupanj profesionalne motivacije, znanja te odgovornosti za rad na radnom mjestu sudski savjetnik. Komisija je cijenila i dosadašnje stečeno radno iskustvo u struci, rezultate ostvarene u radu kao i iznimno pozitivne povratne informacije s dosadašnjeg rada pa je na temelju ukupnog dojma na razgovoru Komisija kandidatkinji za razgovor dodijelila 10 bodova, čime je ostvarila ukupno 27,5 bodova.

11. U postupku prijma utvrđeno je da je kandidat Severin Perger na pisanoj provjeri znanja ostvario 9 bodova iz poznavanja Osnova ustavnog ustrojstva dok je iz poznavanja Zakona o sudovima i Sudskog poslovnika ostvario 8,5 bodova. Izabrani kandidat iskazao je visok stupanj profesionalne motivacije, znanja te odgovornosti za rad na radnom mjestu sudski savjetnik. Komisija je cijenila i dosadašnje stečeno radno iskustvo u struci, rezultate ostvarene u radu kao i iznimno pozitivne povratne informacije s dosadašnjeg rada, pa je na temelju ukupnog dojma na razgovoru Komisija kandidatu za razgovor dodijelila 10 bodova, čime je ostvario ukupno 27,5 bodova.

12. Po izvršenom izboru, a prije donošenja ovog rješenja, od kandidata je zatražena dostava uvjerenja o zdravstvenoj sposobnosti, uvjerenje nadležnog suda da se protiv njih ne vodi kazneni postupak te izvornici dokaza o ispunjavanju formalnih uvjeta iz javnog natječaja. Nadalje, po službenoj dužnosti izvršena je provjera nepostojanja ostalih zapreka za prijam u državnu službu na navedeno radno mjesto.

13. Sukladno odredbi čl. 52. st. 2. ZDS-a, ovo rješenje dostavlja se kandidatima prijavljenim na javni natječaj javnom objavom na web stranicama Ministarstva pravosuđa i uprave [www.mpu.hr](http://www.mpu.hr) i na web stranici Općinskog suda u Rijeci <http://sudovi.hr/osri/>, a dostava svim kandidatima smatra se obavljenom istekom osmog dana od dana javne objave rješenja na web stranici Ministarstva pravosuđa i uprave.

14. Probni rad utvrđen je na temelju čl. 53. st. 3. ZDS-a.

15. Rješenje o rasporedu na radno mjesto će se donijeti po izvršnosti ovog rješenja, sukladno odredbi čl. 52. st. 4. ZDS-a.

16. S obzirom na navedeno valjalo je odlučiti kao u izreci rješenja.

**Predsjednica suda:**

**Vesna Katarinčić, dipl.iur.**

UPUTA O PRAVNOM LIJEKU:

Protiv ovog rješenja dopuštena je žalba koja se podnosi pisanim putem u 3 (tri) istovjetna primjerka putem ovog suda u roku od 15 (petnaest) dana od dana dostave ovog rješenja, a o žalbi odlučuje Odbor za državnu službu.

DNA:

- Spis;

- MPU elektroničkim putem u PDF formatu radi javne objave na web stranici

- osobni očevidnik;

- MPU – po pravomoćnosti;